Хэхэс адыгэхэм урыс дунейм щагъэзащIэ мыхьэнэр
 Тхыдэ щIэныгъэхэм я доктор, профессор, Москва къэрал областной университетым Стратегиемрэ ана­литикэмкIэ и центрым и унафэщI Ершов Виталий иджыблагъэ тхылъ гъэщIэгъуэн къыдигъэкIащ. Абы щызэхуэхьэсащ иджырей Урысей дунейр ухуа зэрыхъуар, щэнхабзэ цивилизацэ зэпыщIэныгъэхэм ди къэралым щагъэзащIэ мыхьэнэр. Урысей къэралыгъуэм и тхыдэм, иджырей щыIэ­кIэм Кавказ Ищхъэрэм щыщу хэхэс гъащIэр зи натIэ хъуахэм щаубыд увы­пIэр иджы япэу къэгъэ­лъэгъуа щыхъуащ мы тхы­лъым. ИкIи мыбыкIэ икIауэ хамэ къэралхэм щыпсэу-хэр Урысейм и цIыхуу къэ­лъытэн зэрыхуейр жеIэ. КъуэкIыпIэ Гъунэгъум щып­сэу репатриантхэр Кав­каз Ищхъэрэм щIэх-щIэхыурэ къызэ­рыкIуэ­жым, адыгэ студентхэр Урысейм и еджапIэ нэхъыщхьэхэм зэрыщеджэм мыхьэнэшхуэ иIэу къелъытэ Ершовым, сыт щхьэ­кIэ жыпIэмэ, апхуэдэ щIы­кIэкIэ абыхэм езыхэм я лъэпкъ щэнхабзэхэмрэ бзэм­рэ нэмыщI, урыс щэнхабзэмрэ бзэмри зэрагъащIэ, Урысей Федерацэм и цIыху мэхъу. «Абы щыгъуэми ди хэкум исхэри япы­щIащ хамэ къэралхэм, благъэхэр, Iыхьлыхэр ща­Iэщ, щIалэгъуалэ зэхы­хьэ­хэр, фестивалхэр щащIкIэ ирагъэблагъэ. Апхуэдэхэм деж Адыгейм, Къэбэрдей-Балъкъэрым, Къэ­рэ­шей-Шэрджэсым, нэ­гъуэщI республикэхэм икIахэм ягъэлъапIэр езы­хэм я хэку цIыкIум и за­къуэкъым, атIэ Урысей псор ягъэлъагъуэ», - етх авторым.
Мы тхылъым къыщыгъэсэбэпащ ди лъэп­къэгъу­хэм я тхыгъэ зыбжанэ. Псом хуэмыдэу ­зыбжанэрэ къыщыхьащ «Адыгэ псалъэ» газетым и редактор нэхъыщхьэ, Къэ­бэрдей Адыгэ Хасэм и ­тхьэмадэ, ЩIэныгъэхэмкIэ Дунейпсо Адыгэ Академием и ­вице-президент Хьэ­фIыцIэ Мухьэмэд и Iэда­къэ­щIэкIхэм щыщ. Хьэ­фIы­цIэм и тхылъхэм, тхыгъэхэм щыщ гупсысэ гъэ­­щIэгъуэнхэр хэухуэнащ Ер­шовым къигъэлъагъуэ Iуэхухэм. ИкIи хамэ къэрал щыхэхэс адыгэхэм я Iуэху зыIутыр тхылъеджэхэм ­къаригъэщIэнымкIэ ахэр сэбэпышхуэ хъуащ.
Ершовым и тхылъым къыщигъэлъэгъуащ ады­гэ­хэм я нэхъыбэр Тыркум зэрыщыпсэур, Сирием, Иор­данием, Ливаным, Германием, Мысырым, Ира­кым, Израилым, Саудей Хьэрыпым, США-м абыхэм щаубыд увыпIэр. Ап­хуэдэуи Великобританием, Норвегием, Голлан­дием, Сербием, Алыджым, Австралием, Японием, Канадэм, Мадагаскарым, Суданым адыгэ хасэ цIыкIу­хэр зэрыщыIэр.
НэщIэпыджэ Замирэ.
